钦定古今图书集成/明伦汇编/官常典/第632卷 > 张光
## 钦定古今图书集成/明伦汇编/官常典/第632卷 > 张光

按《晋书》本传：“光字景武，江夏锺武人也。家世有部曲，
以牙门将伐吴有功，迁江夏西部都尉，转北地都尉。
陈敏作乱，除光顺阳太守，加陵江将军，率步骑五千
诣荆州讨之。刺史刘弘雅敬重光，称为南楚之秀。时
江夏太守陶侃与敏大将钱端相距于长岐，将战，襄
阳太守皮初为步军，使光设伏以待之。武陵太守苗”
光为水军，藏舟舰于沔水。皮初等与贼交战，光发伏
兵应之，水陆同奋，贼众大败。弘表光有殊勋，迁材官
将军、梁州刺史。先是，秦州人邓定等三千馀家，饥饿
流入汉中，保于城固，渐为抄盗。梁州刺史张殷遣巴
西太守张燕讨之。定窘急，伪乞降于燕，并馈燕金银。
燕喜，为之缓师。定密结李雄，雄遣众救定，燕退定，遂
进逼汉中。太守杜正冲东奔魏兴，殷亦弃官而遁。光
不得赴州，止于魏兴，乃结诸郡守共谋进取。燕唱言
曰：“汉中荒败，迫近大贼，克复之事，当俟英雄。”正冲曰：
“张燕受贼金银，不时进讨，阻兵缓寇，致丧汉中，实燕
之罪也。”光于是发怒，呵燕令出，斩之以徇。绥抚荒残，
百姓悦服，光于是却镇汉中。时逆贼王如馀党李运、
杨武等自襄阳将三千馀家入汉中，光遣参军晋邈
率众于黄金距之。邈受运重赂，劝光纳运。光从邈言，
使居城固。既而邈以运多珍货，又欲夺之，复言于光
曰：“运之徒属，不事佃农，但营器杖，意在难测，可掩而
取之。”光又信焉。遣邈众讨运，不克。光乞师于氐王杨
茂搜，茂搜遣子难敌助之。难敌求货于光，光不与。杨
武乃厚赂难敌，谓之曰：“流人宝物，悉在光处，今伐我，
不如伐光。”难敌大喜，声言助光，内与运同，光弗之知
也，遣息援率众助邈。运与难敌夹攻邈等，援为流矢
所中死，贼遂大盛。光婴城固守，自夏迄冬，愤激成疾。
佐吏及百姓咸劝光退据魏兴。光按剑曰：“吾受国厚
恩，不能翦除寇贼，今得自死，便如登仙，何得退还也！”
声绝而卒，时年五十五。百姓悲泣，远近伤惜之。有二
子：炅、迈。炅少辟太宰掾。迈多才略，有父风，州人推迈
权领州事，与贼战没。别驾范旷及督护王乔奉光妻
息，率其遗众，还据魏兴。其后义阳太守任愔为梁州，
光妻子归本郡。南阳太守应詹白都督王敦，称“光在
梁州，能兴微继绝，威振巴、汉。值中原倾覆，征镇失守，
外无救助，内阙资储，以寡敌众，经年抗御，厉节不挠，
宜应追论显赠，以慰存亡。”敦不能从。